ΑΠΟΦΑΣΗ ΤΟΥ ΣΥΜΒΟΥΛΙΟΥ της 3ης Δεκεμβρίου 1981 περί συνάψεως συμβάσεως περί διατηρήσεως της αγρίας ζωής και του φυσικού περιβάλλοντος της Ευρώπης ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 235, την πρόταση της Επιτροπής, τη γνώμη του Ευρωπαϊκού Κοινοβουλίου (1), τη γνώμη της Οικονομικής και Κοινωνικής Επιτροπής (2), Εκτιμώντας: ότι ένα πρόγραμμα δράσεως των Ευρωπαϊκών Κοινοτήτων στον τομέα του περιβάλλοντος εκδόθηκε με τη δήλωση της 22ας Νοεμβρίου 1973 (3) και συμπληρώθηκε με το ψήφισμα της 17ης Μαΐου 1977 (4)- ότι ο στόχος μιας πολιτικής περιβάλλοντος στην Κοινότητα, όπως καθορίσθηκε στις πράξεις αυτές, είναι η βελτίωση της ποιότητος και του πλαισίου ζωής, του περιβάλλοντος και των συνθηκών ζωής των λαών της Κοινότητος- ότι, για τον σκοπό αυτό, είναι ιδίως απαραίτητο να φροντίζουν για την καλή διαχείριση των πηγών και του φυσικού περιβάλλοντος και για την αποφυγή κάθε εκμεταλλεύσεώς τους, που θα προκαλούσε αισθητή ζημιά στην οικολογική ισορροπία- ότι πρέπει, επιπλέον, να αναζητηθούν μαζί με τα κράτη που ευρίσκονται εκτός της Κοινότητος, κοινές λύσεις στα προβλήματα περιβάλλοντος, ιδίως στα πλαίσια των διεθνών οργανισμών- ότι ως στοιχείο του προγράμματος δράσεως της Κοινότητος στον τομέα του περιβάλλοντος, το Συμβούλιο εξέδωσε την οδηγία 79/409/ΕΟΚ περί της διατηρήσεως των αγρίων πτηνών (5) που αναφέρεται στην προστασία, τη διαχείριση και τη ρύθμιση των ειδών αυτών και το διακανονισμό της εκμεταλλεύσεώς τους- ότι η Κοινότης συμμετείχε στις διαπραγματεύσεις, στο πλαίσιο του Συμβουλίου της Ευρώπης, για μία σύμβαση σχετικά με τη διατήρηση της αγρίας ζωής και του φυσικού περιβάλλοντος της Ευρώπης- ότι υπέγραψε την εν λόγω σύμβαση στις 19 Σεπτεμβρίου 1979- ότι η συμμετοχή της Κοινότητος στην εφαρμογή της ως άνω συμβάσεως είναι απαραίτητη για να επιτευχθεί ένας από τους στόχους της Κοινότητος και ότι οι απαιτούμενες προς τούτο εξουσίες δράσεως δεν προβλέπονται παρά μόνο στο άρθρο 235 της συνθήκης- ότι η Κοινότης θα συμβάλει στην εφαρμογή αυτή ασκώντας τις αρμοδιότητες που απορρέουν από τους υπάρχοντες κοινούς κανόνες και από εκείνους που θα προκύπτουν από μελλοντικές πράξεις του Συμβουλίου, καθώς και χρησιμοποιώντας τα αποτελέσματα κοινοτικής δράσεως (έρευνα-ανταλλαγή πληροφοριών) που αναλαμβάνεται στους σχετικούς τομείς- ότι, κατά το μέτρο αυτό, είναι αναγκαίο για την Κοινότητα να συνάψει την προαναφερθείσα σύμβαση- ότι οι συνθήκες ζωής της άγριας χλωρίδας και πανίδας της Γροιλανδίας διαφέρουν βασικά από εκείνες της άγριας χλωρίδας και πανίδας των άλλων περιοχών της Κοινότητος, λόγω των γενικών συνθηκών και ιδίως του κλίματος, της μικρής πυκνότητας του πληθυσμού, καθώς και της ιδιαίτερης εκτάσεως και γεωγραφικής θέσεως αυτής της νήσου- ότι, για το λόγο αυτόν, το Συμβούλιο απέκλεισε ήδη τη Γροιλανδία από το πεδίο εφαρμογής της οδηγίας περί της διατηρήσεως των αγρίων πτηνών- ότι πρέπει, συνεπώς, ν' αποκλεισθεί και από το πεδίο εφαρμογής της συμβάσεως, ΑΠΟΦΑΣΙΖΕΙ: Άρθρο 1 Η σύμβαση περί της διατηρήσεως της αγρίας ζωής και του φυσικού περιβάλλοντος της Ευρώπης εγκρίνεται εξ ονόματος της Ευρωπαϊκής Οικονομικής Κοινότητος. Το κείμενο της συμβάσεως προσαρτάται στην παρούσα απόφαση. Άρθρο 2 Ο Πρόεδρος του Συμβουλίου προβαίνει στην κατάθεση της πράξεως εγκρίσεως σύμφωνα με το άρθρο 19 της συμβάσεως (6), για τα εδάφη στα οποία εφαρμόζεται η συνθήκη περί ιδρύσεως της Ευρωπαϊκής Οικονομικής Κοινότητος και κατά τους όρους που προβλέπει η συνθήκη αυτή, με εξαίρεση τη Γροιλανδία. Έγινε στις Βρυξέλλες, στις 3 Δεκεμβρίου 1981.

[Source: multi_eurlex | Tokens: 3204]